Йыйынтыҡта сығыш яһаған Р. Яуымбаевтың: «Китап булып сыҡһа, ул йәштәрҙе тарихыбыҙ һабағында илһөйәр, намыҫлы, сыҙам, сабыр итеп тәрбиәләүҙә бер әсбап булыр ине», – тигән фекере менән теләктәшмен. Китаптың тәрбиәүи көсө ҙур. Әле тормош мәғәнәһен таба алмаған, рухһыҙ, иленең шанлы-данлы тарихын белмәгән йәштәр һаны артҡан, улар араһында эскелек, тәмәке менән мауығыу, енси бәйһеҙлек таралған осорҙа был йыйынтыҡ һәр синыф етәксеһенең, башҡорт теле һәм әҙәбиәте уҡы­тыусыһының өҫтәл китабына әйләнер, тигән өмөттәмен. Иҫтәлектәрҙе йыйыу һәм һаҡлау, үткәндәр тураһында хәҡиҡәтте белеү баланы уйланы­р­ға мәжбүр итә, кеше яҙмышына битараф булмаҫҡа, бөгөнгө тормоштоң ҡәҙерен белергә саҡыра. Тамыры ныҡ булғандар ғына киләсәккә ышаныслы ҡарай, көслө һәм маҡсатлы була. Тарихи хәтере булмаған кеше иленең, халҡының ҡомартҡыларын – мәҙәниәтен, тәбиғәтен, йолаларын, әхлағын ҡәҙерләй һәм һаҡлай алмай.